次韻黄夢及見寄
作者：周紫芝
朝代：宋

paragraphs: 長卿未老久倦遊，家無斗酒不得州。
平生拙甚屋背鳩，羊頭可爛身不侯。
言輒觸諱恐轉喉，怒逢醉尉常反眸。
廟堂戛擊方鳴球，老人行歌聊飯牛。
我貧木奴欠千頭，夜長晝短懷百憂。
巖栖谷汲誰與儔，草木黄落空悲秋。
饑鷹小呼即下韝，老頑不受良工鎪。
長年憔悴擬四愁，浮生無根同舞漚。
更以外物爲贅疣，黄侯皎皎清且修。
憐我南冠如楚囚，落筆袞袞不肯休。
人物眼前無此流，合持五線裨冕旒。
姓名下覆黄金甌，萬里一秣看驊騮。
去年操瑟不見收，聞君欲買吴江舟。
明珠白璧惜暗投，千金價重苦未酬。
感君尺鯉論綢繆，逝將好我那肯魗。
微吟有句亦復搜，敢撼大樹看蚍蜉。
元龍氣高百尺樓，此而未遇彼則不。
人雖曰畸天乃侔，會當有馹旌林丘。
釣絲未可歸滄洲。